អង់តែន​និមិត្តរូប​អូស្ត្រាលី​សម្តែងការ​អបអរ​ដល់​តារាសាស្ត្រ​របស់​ជនជាតិ​ដើម​ភាគតិច
អង់តែន​ចាប់​រលក​វិទ្យុ​ពី​អវកាស «The Dish» និង​អង់តែន​ចាប់​រលក​វិទ្យុ​​ពី​អវកាស​២​ផ្សេងទៀត​នៅ​មណ្ឌល​ពិនិត្យ​មើល​ផ្កាយ​ក្នុង​រដ្ឋ New South Wales ត្រូវបាន​ដាក់​ឈ្មោះ​បែប​ជនជាតិ​ដើម​ថ្មី។
ទីក្រុងស៊ីដនី អូស្ត្រាលី — មណ្ឌលសង្កេតមើលផ្កាយ The Parkes Observatory មានអង់តែនចាប់រលកវិទ្យុពីអវកាសបីដែលសុទ្ធតែត្រូវបានដាក់ឈ្មោះថ្មីជាភាសាជនជាតិដើម ដើម្បីជាការគោរពដល់ចំណេះដឹងផ្នែកតារាសាស្ត្ររបស់ជនជាតិដើមអូស្ត្រាលី ដែលរឿងរ៉ាវនៃការកកើតរបស់ពួកគេ ឬត្រូវបានស្គាល់ថា Dreaming ត្រូវបាននិទានដោយតារា។ អង់តែនចាប់រលកវិទ្យុធំបំផុត ដែលត្រូវបានរកឃើញបណ្តុំផ្កាយកាឡាក់ស៊ីថ្មីរាប់រយ និងផ្កាយនឺត្រុងវិលហៅថា pulsars នឹងត្រូវបានគេស្គាល់ថា «Murriyang» ឬ «Skyworld»។ អង់តែនផ្សេងទៀត មានឈ្មោះបែបជនជាតិដើម មានន័យថា «Smart Eye» និង «Smart Dish» ឬ «ភ្នែកវ័យឆ្លាត» និង «ថាសវ័យឆ្លាត»។ លោកវេជ្ជបណ្ឌិត John Reynolds គឺជានាយកអង្គការ Australia Telescope National Facility ដែលគ្រប់គ្រងដោយទីភ្នាក់ងារវិទ្យាសាស្ត្រជាតិ CSIRO។ លោក Reynolds ថ្លែងថា៖ «ខ្ញុំគិតថា ការដាក់ឈ្មោះបែបប្រពៃណីគឺមានសារៈសំខាន់ ដោយសារវាមិនត្រឹមតែជាការទទួលស្គាល់អ្នកថែរក្សាប្រពៃណីទឹកដីដែលរ៉ាដាចាប់រលកវិទ្យុស្ថិតនៅប៉ុណ្ណោះទេ ប៉ុន្តែថែមទាំងបង្ហាញពីទំនាក់ទំនងរវាងវិទ្យាសាស្ត្រនិងតារាសាស្ត្រដ៏ចំណាស់បំផុត និងអរិយធម៌ដែលបន្តរីកចម្រើនដ៏យូរបំផុតក្នុងពិភពលោក ដែលបានអនុវត្តតារាសាស្ត្រនេះអស់ជាច្រើនជំនាន់មកហើយ។ ឈ្មោះថ្មីសម្រាប់អង់តែន Parkes ដែលមានទំហំ ៦៤ ម៉ែត្រ គឺ Murriyang ដែលតំណាងឲ្យពិភពលើមេឃក្នុងក្តីសុបិនរបស់អំបូរជនជាតិដើមរបស់អូស្ត្រាលី Wiradjuri»។ ឈ្មោះទាំងនោះត្រូវបានជ្រើសរើសដោយជនជាតិដើមអូស្ត្រាលីអំបូរ Wiradjuri ដែលនិយាយថាវាជាពេលវេលា ដែលពួកគេមានមោទនភាពបំផុត។ នៅពេលវាត្រូវបានប្រតិបត្តិជាចម្បងសម្រាប់ការស្រាវជ្រាវតារាសាស្ត្រអង់តែន Parkes មានប្រវត្តិដ៏យូរអង្វែង ក្នុងការចុះកិច្ចសន្យាជាមួយទីភ្នាក់ងារអវកាសអន្តរជាតិ ដើម្បីតាមដាននិងទទួលទិន្នន័យពីយានអវកាស។ កាលពីឆ្នាំ ២០១២ វាបានជួយត្រួតពិនិត្យ យាន Curiosity របស់ ទីភ្នាក់ងារ NASA ពេលចុះចតលើផ្ទៃនៃភពព្រះអង្គារ។ ប៉ុន្តែ បេសកកម្មដ៏ល្បីល្បាញបំផុតរបស់វាប្រហែលជាការទទួលបានសញ្ញាទូរទស្សន៍ នៅថ្ងៃដ៏អស្ចារ្យ កាលពីខែកក្កដា ឆ្នាំ ១៩៦៩ អំឡុងការចុះចតលើព្រះច័ន្ទរបស់យានអវកាស Apollo 11។ រឿងនោះត្រូវបានគេបង្កើតជាខ្សែភាពយន្តដ៏ពេញនិយមមួយឈ្មោះ «The Dish» កាលពីឆ្នាំ ២០០០ ដែលបានជួយភ្ជាប់កេរ្តិ៍ឈ្មោះដ៏អស្ចារ្យរបស់មន្ទីរនៅក្នុងវិទ្យាសាស្ត្ររបស់អូស្ត្រាលី។ អង់តែនចាប់រលកវិទ្យុនោះមានទម្ងន់ ១០០០ តោន ហើយទទួលតែសញ្ញាពីអវកាសប៉ុណ្ណោះ ប៉ុន្តែមិនដែលបញ្ជូនសញ្ញាទៅអវកាសវិញទេ។ អង់តែននេះត្រូវបានបើកឲ្យប្រើប្រាស់ជាផ្លូវការ ក្នុងខែតុលាឆ្នាំ ១៩៦១៕